dh-unibe/image-text_koenigsfelden-charters-post-1500 huggingface dataset:
Wir, der schultheis und ràtt zuͦ Bernn, ✳ tuͦnd kundt offenlichen mitt disem brieff, ✳ das an unns von wegen der erwirdigen, wolgepornen fròwen, Appollonien, graͤfin von Hochemberg, aͤptissin ✳ und convents zuͦ Kùngsfelden, gelangt ist,
wie si dann von der loͤblichen herˀschafft Oͤsterrich ✳ maͤngerley gab und fùrsechung beschechen, ✳ ouch von keysern und
kùngen traͤffenlichen gefryet syen, ✳ by den wir si bishaͤr als landshernˀ ✳ und ir waͤltlichen cast voͤgt geschirmt und behalten
haben ✳ und werden aber nitt desterminder jetz ettlicher màsz angefochten ✳ also verˀ, das si durch ir anwaͤlt und hofmeister
unns angeruͤfft haben, ✳ si bi soͤlichen irn fryungen, ✳ gerichten, ✳ twingen, ✳ baͤnnen ✳ und zuͦgehoͤrden, ✳ wie dan̄ die biszher
in irn handen gestanden sind ✳ beliben zuͦ làssen ✳ und inen des unnser versigelt brieff zuͦ geben. ✳ also haben wir an gesechen der vorgemeldten, wolgebornen frowen, der aͤptissin, getrùwe neygung, ✳ so si mitt aller trùw zuͦ unns und den
unnsnˀ, des wir mangvaltenklich bericht sind, ✳ tragt ✳ ouch irs convents loͤblich, andaͤchtig zucht, ✳ dar inn si fùr ander
gar tugentlichen in geistlicher ordnung schinen ✳ und inen dar uff als lannndshernˀ bestaͤt und vernuͦwt, ✳ vernùwen
und bestaͤten inen ouch all und jegklich ir fryheit, guͦt gewonheit ✳ alt herkomen, ✳ gericht, ✳ twing, ✳ baͤnn mitt irn
buͦssen, ✳ bessrungen, ✳ zinsz, ✳ zechenden, ✳ vaͤllen ✳ und gelaͤssen und namlichen alles das, ✳ so si in gewerd ✳ und gerechtem
tytel ✳ dàher gebràcht oder ze tuͦnd macht haben ✳ und wellen luter, ✳ das si fùr sich und ir ewigen nàchkomen ✳ sich des
alles und yegklichs ✳ getroͤsten, ✳ beniessen ✳ und behelffen ✳ und besunder ir zechenden lichen ✳ oder selbs behalten ✳ àn jemands
unnsˀ voͤgt oder andrer intrag, ✳ irrung ✳ und widerred ✳ und in dem alles dar bruchen, ✳ das si dann in loͤblicher, guͦter
gewonheit dàher gefuͤrt haben. ✳ wir wellen si ouch dà bi handthaben, ✳ schùtzen ✳ und schirmen ✳ bi guͦten trûwen, ✳ so dick
und vil das zuͦ schulden kumpt, ✳ alle gevärd vermitten ✳ und des alles zuͦ vestem urkùnd, ✳ so haben wir disen
brieff mitt unnsrem angehaͤnckten insigel uffrichten ✳ und den vorberuͤrten fròwen zuͦ iren handen geben làssen. beschechen uff mentag nàch sanct Joͤrgen tag als man von der geburt Christi zalt ✳ tusent vierhundert und achtzig jàr. ✳
1480 IV 24. F. Argau ( Königsfelden )
787 / 02
Kùngsfeld₎
bestätung der fryheiten
von Kûngsfelden
vō
unssrē g✳ heren vō Bern̄
ein bestaͤttigùng aller fryheitt₎ ✳ unnd herrlickeit₎
so die fròwenn von Kùngsfelden habenn ✳
vō keysern ✳ kùng₎ ✳ fùrst₎ ✳ und herrenn ꝫcꝭ
von ir gnedig₎ herrscht von Bernn ✳
1480
Königsfelden
K
A ✳ 42
Nͦ. 906 .
1480